Jonas Dahl (SF), 2010-05-04:
Det er spørgsmålet, om vi så skal sige godmorgen eller godnat.
Spøg til side.
Jeg synes, det på mange måder er et sympatisk forslag, man kommer med fra Socialdemokraternes side.
Jeg bider dog mærke i det, som sundhedsministeren sagde tidligere, og som også Venstres ordfører var inde på, nemlig at denne taskforce har været i gang.
Det, der kan undre mig, når vi står her i dag og debatterer det, er, at den taskforce ikke har kunnet løse opgaven.
Det må jo være konklusionen i dag, at vi, efter at man endnu en gang, fristes jeg til at sige, har haft en taskforce i gang, har måttet konkludere, at man ikke var i stand til at løfte opgaven.
Jeg synes, det er bekymrende, og jeg synes også, det må være bekymrende for en sundhedsminister, som har taget det ansvar på sig, at vi står i en situation, hvor man rent faktisk ikke har kunnet løse den opgave, man står for.
Når det er sagt, vil jeg gerne sige i forhold til det konkrete forslag, at det i hvert fald er vores bekymring, hvis vi så skal tage en detailog paragrafdiskussion sundhedsgruppe for sundhedsgruppe.
Jeg mener ikke, at det i det store hele er formålstjenligt, at det bliver os som politikere, der i givet fald kommer til at afgøre den konkrete lovgivning og den konkrete opgaveglidning.
I det konkrete forslag foreslår man så, at man skal give sygeplejersker ret til at ordinere og anvende receptpligtige midler.
Vi ser dog en række problemstillinger i netop at give sygeplejersker decideret ret til at ordinere medicin, vel vidende at der allerede i dag er mange situationer på danske sygehuse, hvor det sker.
Det sker så i strid med lovgivningen, men det kan jo så være en anden overvejelse, vi skal have på et senere tidspunkt.
Men der er en række problemer ved, at man åbner op, således at andre faggrupper også decideret kan ordinere medicin, om end det er i begrænset omfang.
Når man så videre foreslår fra Socialdemokraternes side, at Sundhedsstyrelsen også skal fastlægge uddannelses- og kompetencekrav for kliniske ekspertsygeplejersker, så kan jeg sådan set sagtens tilslutte mig den del af forslaget, som netop går på, at vi får sat yderligere tryk på den her proces i forhold til at få skabt en debat om faggrupperne og om, hvordan vi laver en udvikling for den opgaveglidning, vi har snakket så meget om i de senere år, men har gjort så frygtelig lidt ved.
Jeg vil blot opfordre til, at vi tager diskussionen i udvalgsarbejdet og også ser på, hvordan vi kan udvide det her.
Jeg synes ikke, at det skal være et spørgsmål om den ene faggruppe kontra den anden faggruppe.
Det, vi har behov for, er fremadrettet at sikre, at vi får en opgaveglidning generelt i sundhedssektoren.
Der synes jeg der påhviler – selv om sundhedsministeren er ny – et ganske stort ansvar på den regering, vi har haft de seneste 9 år.
Man har snakket om det her rigtig længe, og jeg synes, vi må konkludere i dag, at vi har set utrolig lidt handling, vi har set utrolig få konklusioner, og derfor vil jeg også opfordre til, at man ikke bare tager en dialog med de relevante faglige organisationer, men også gør dem klart, at såfremt man ikke kan finde en løsning selv, bliver det et lovgivningsmæssigt spørgsmål, hvor vi her i salen må sætte os ned og debattere det fagområde for fagområde.
Jeg mener ikke, det er hensigtsmæssigt, og det tror jeg sådan set heller ikke sundhedspersonalet ville være interesseret i eller være tjent med, men jeg synes, man skal gøre det meget klart, at det her ikke er vejen frem, og derfor glæder jeg mig også til at høre en god forklaring på, hvorfor man nu endnu en gang skal nedsætte en taskforce og ikke i det mindste kan bruge det arbejde, der trods alt er blevet lavet de senere år, til noget konstruktivt.
Jeg synes, det er en smule bekymrende, at der ikke er kommet noget ud af de tidligere års arbejde.
Med de ord vil jeg sige, at jeg synes, der er mange sympatiske træk i forslaget.
Vi vil gerne være med til at arbejde videre med det under udvalgsbehandlingen, men vi ser dog også som nævnt et par problemstillinger i det konkrete forslag.